<classify> WAFANYABIASHARA watatu raia wa China wamehukumiwa kwenda jela miaka sita kila mmoja au kulipa faini ya Sh milioni 105 kila mmoja huku gari aina ya Toyota Landcruiser V8 na madini yao kutaifishwa baada ya kutiwa hatiani kwa kosa la kusafirisha madini ya dhahabu bila ya kuwa na leseni.Wachina hao, Li Ninghi, Wang Xiaolong na Wang Zungsong walikuwa wakituhumiwa kusafirisha madini ya dhahabu kwenye vifurushi tisa vyenye uzito wa gramu 300.75 kwenda nje ya nchi bila ya kuwa na leseni wala kibali na kosa la pili ni utakatishaji fedha. Walikuwa wakitumia gari hilo lenye namba za usajili KBW 515 L.Mahakama ya Wilaya ya Tarime ndiyo ilitoa hukumu hiyo juzi mbele ya Hakimu Mkazi, Veronica Mugendi katika kesi ya uhujumu uchumi namba 272019, iliyoendeshwa na Mkurugenzi Msaidizi wa Kitengo cha Utakatishaji Mali Haramu kutoka Makao Makuu ya Mwanasheria Mkuu wa Serikali, Shadrack Kimaro akisaidiana na wanasheria wa Mkoa wa Mara, Venance Mayenga na Ainesius Kainunura.Kimaro alidai mbele ya Hakimu Mkazi Mugendi kuwa Wachina hao kwa pamoja Juni 12, mwaka huu, saa 8 katika maeneo ya Kijiji cha Nkende walikamatwa na askari wa doria wakiwa na gari aina ya Toyota Land Cruiser V8 yenye namba za usajili KBW 515 L na walipowapekua waliwakuta na vifurushi tisa vikiwa na mawe ya madini aina ya dhahabu wakisafirisha kwenda nje ya nchi kinyume cha sheria bila ya kuwa na leseni wala kibali cha kuyasafirisha.Washitakiwa wote walikiri makosa yao mawili; kusafirisha madini bila kibali na utakatishaji fedha, na baada ya kukiri wanasheria wa serikali waliomba mahakama kutoa adhabu kali kwa washitakiwa hao mbali na kujitetea.Hakimu Mugendi alisema mahakama imeridhika na ushahidi wa nyongeza uliotolewa hapo, na kueleza kuwa katika kosa la kwanza la kusafirisha madini bila vibali kila mmoja atakwenda jela mwaka mmoja na kulipa faini ya Sh milioni tano.Katika kosa la pili la utakatishaji fedha na mali haramu, alisema kila mmoja atakwenda jela miaka mitano au kulipa faini ya Sh milioni 100 na gari lililotumiwa kusafirisha mali na madini hayo, vyote vimetaifishwa na kuwa mali ya umma.Ndugu za washitakiwa hao walijitokeza mahakamani hapo na kuwalipia faini hiyo ili kuwasuru kwenda jela kutumikia miaka sita kila mmoja, huku madini na gari vikitaifishwa.Hakimu alisema hilo ni funzo kwa watu wengine wanaosafirisha mali za umma na kufanya biashara haramu inayoikosesha serikali mapato bila kufuata utaratibu.  <topic>: KITAIFA 